कॉमर्शियल गैस सिलेंडर 83.50 रुपए तक सस्ता, आज से 5 बड़े बदलाव
Rules Changing From 1st June 2023: What You Need to Know About Gas Cylinder Price Hike, Electric Car Price Hike, and CNG-PNG  आज से इलेक्ट्रिक गाड़ी खरीदना महंगा हो गया है। अब इसके लिए आपको 32 हजार रुपए तक ज्यादा चुकाने होंगे
1 जून यानी आज से आपकी रोजमर्रा की जिंदगी से जुड़ी कई चीजें बदल गई हैं। आज से इलेक्ट्रिक गाड़ी खरीदना महंगा हो गया है। इसके अलावा कॉमर्शियल गैस सिलेंडर के दामों में कटौती की गई है। हम आपको 1 जून से हुए 5 बड़े बदलावों के बारे में बता रहे हैं।
1. कॉमर्शियल गैस सिलेंडर के दाम में कटौती
कॉमर्शियल गैस सिलेंडर के दाम में करीब 83.50 रुपए तक की कटौती की गई है। इस कटौती के बाद द‍िल्‍ली में दाम 1856.50 रुपए से घटकर 1773 रुपए हो गए हैं। कोलकाता में पहले के 1960.50 रुपए के मुकाबले अब 1875.50 रुपए चुकाने होंगे।
इसी तरह मुंबई में पहले यह 1808.50 रुपए का म‍िलता था, जो क‍ि अब 1725 रुपए का म‍िलेगा। चेन्‍नई में 2021.50 रुपए से कीमत घटकर 1937 रुपए रह गई है। हालांकि, घरेलू गैस सिलेंडरों के दाम में कोई बदलाव नहीं किया गया है।
2. इलेक्ट्रिक गाड़ी खरीदना हुआ महंगा
मिनिस्ट्री ऑफ हैवी इंडस्ट्रीज ने 19 मई को एक नोटिफिकेशन जारी कर टू व्हीलर पर फेम-2 की सब्सिडी मौजूदा 15,000 रुपए प्रति किलोवॉट से घटाकर 10,000 रुपए प्रति किलोवॉट करने और अधिकतम सब्सिडी की सीमा 40% से घटाकर 15% करने का निर्णय लिया है। इसी के चलते इलेक्ट्रिक टू व्हीलर खरीदना जून से महंगा होने जा रहा है।
देश की दिग्गज इलेक्ट्रिक व्हीकल बनाने वाली कंपनी एथर एनर्जी ने अपने पॉपुलर एथर 450X (Ather 450X) के दाम को बढ़ा दिया है। कंपनी के अनुसार आज से इस स्कूटर के लिए 32,500 रुपए एक्स्ट्रा चुकाने होंगे। अभी इसकी शुरुआती कीमत ₹98 हजार है।
3. आम लोगों के लिए 6 दिन खुला रहेगा राष्ट्रपति भवन
अब आम लोगों के लिए राष्ट्रपति भवन देखने और घूमने की सुविधा पांच के बजाए हफ्ते में 6 दिन के लिए उपलब्ध होगी। मंगलवार से रविवार तक सुबह साढ़े 9 बजे से शाम साढ़े 4 बजे के बीच राष्ट्रपति भवन का दौरा सात टाइम स्लॉट में किया जा सकता है। लोग शनिवार को राष्ट्रपति भवन में सुबह 8 बजे से 9 बजे तक चेंज ऑफ गार्ड समारोह भी देख सकेंगे।
4. बैंक लौटाएंगे लोगों के पैसे
बैंकों में करोड़ों रुपए की राशि लावारिस (अनक्लेम्ड डिपॉजिट) पड़ी हुई है। इन पैसों को इनके मालिक या वारिस तक पहुंचाने के लिए 1 जून से RBI कैम्पेन चलाने जा रही हैं। जिसका नाम है 100 Days 100 Pays। इस अभियान के तहत बैंक 100 दिन में टॉप 100 अनक्लेम्ड डिपॉजिट्स यानी लावारिस पड़े पैसों को उनके मालिक तक पहुंचाने का काम करेगी।
5. ATF के दामों में कटौती
LPG के अलावा तेल कंपन‍ियों ने एटीएफ (ATF) की कीमत में भी कटौती की है। एक क‍िलोलीटर ATF के दाम 6,600 रुपए तक घट गए हैं। द‍िल्‍ली में ATF की कीमत ग‍िरकर पहले के 95,935.34 रुपए के मुकाबले ग‍िरकर 89,303.09 रुपए हो गई है।
मुंबई में पहले दाम 89,348.60 रुपए प्रत‍ि क‍िलोलीटर थे, जो क‍ि अब 83,413.96 रुपए प्रत‍ि क‍िलोलीटर की दर से म‍िलेगी। कोलकाता में रेट घटकर 95,963.95 रुपए प्रत‍ि क‍िलोलीटर और चेन्‍नई में 93,041.33 रुपए प्रत‍ि क‍िलोलीटर पर पहुंच गए हैं।
पेट्रोल-डीजल की कीमतों में बदलाव नहीं
आज पेट्रोल-डीजल की कीमतों में कोई बदलाव नहीं हुआ है। फिलहाल दिल्ली में पेट्रोल 96.72 रुपए लीटर है तो डीजल 89.62 रुपए लीटर के हिसाब से बिक रहा है। वहीं मुंबई में पेट्रोल 106.31 रुपए और डीजल 94.27 रुपए प्रति लीटर मिल रहा है। उधर सीएनजी और पीएनजी के दामों में भी कोई बदलाव नहीं किया गया है।
